Birə
Qanlıda qonaq qalanda, 
Canıma sataşdı birə; 
Bədənimi elə yandırdı, 
Deyəsən ataşdı birə; 
Günümü ah-vay elədi, 
Gözümü qan-yaşdı birə;
Əl atdım, birni tutam, 
Bacarmadım, qaşdı birə.

Axşamdan dəstə-dəstə 
Gəlib, yatağa doldular; 
Daraşdılar göynəyimə, 
Başdan-ayağa doldular; 
Kimi şalvara, sertoya,
Kimi papağa doldular; 
Sayın, hesabın bilmədim, 
Gördüm, həddən aşdı birə.

Bu yan-o yana dönməkdən 
Daha məndə can qalmadı; 
Əynimdə tuman-köynək, 
Üstümdə yorğan qalmadı; 
Sordular göy zəli tək, 
Bədənimdə qan qalmadı; 
Həmi sağdan, həmi soldan 
Zənbur kimi sancdı birə.

Durdum, çırağı yandırdım, 
Hərə bir yana qaçdılar;
Axtardım, tapammadım, 
Dalda, pünhana qaçdılar; 
Kimi yastığa, döşəyə,
Kimi yorğana qaçdılar; 
Burnu biz, qarnı xaşal,
О neyvət, pis başdı  birə.

Qoymadılar bir söykənəm, 
Durdum ayağa qaçmağa; 
Dörd tərəf qonşulara,
Sola, ya sağa qaçmağa; 
Tüstülüdən pünhan keçib, 
Qızılbulağa qaçmağa; 
Tökülüb yolu kəsdilər, 
Gör, nə tufan açdı birə.

Gördüm ki, bacarmıram, 
Açıldım, aşkara dedim; 
Hay saldım Qanlıya gecə, 
İstəyən dostlara dedim; 
«Qoymayın, birələr məni 
Çəkəcəkdi dara» dedim; 
Gələndə harayçılar,
Yolda qabaqlaşdı birə.

Yazıq Məhəmməd deyər, 
Birə məndə qoymadı can; 
Sübhədək cəng elədim, 
Əllərindən çəkdim aman; 
Eşitdi, gəldi haraya 
Qızılbulaqlı Qəhrəman; 
Yetişəndə, acıqlandı,
Dedi: nə savaşdı, birə?!
Müxəmməslər